
Vec	
Oznámenie výsledku vybavenia petície

Ministerstvu hospodárstva Slovenskej republiky (ďalej len „MH SR“) bolo doručených viacero obsahovo totožných petícií k strategickému dokumentu „Akceleračné zóny pre veternú energiu v Slovenskej republike“, týkajúcich sa nesúhlasu s rozvojom veternej energie a obsahujúcich originály podpisov, pričom posledná z nich bola doručená dňa 29. 06. 2026. Vzhľadom na úplnú vecno-obsahovú zhodu týchto podaní ich MH SR spojilo do jedného konania a vybavilo spoločne ako jednu petíciu. Ide o tieto petície: 
· Nesúhlas s dokumentom Akceleračné zóny pre veternú energiu v Slovenskej republike,
· STOP STRATEGICKÉMU NÁVRHU VETERNÝCH PARKOV NA SLOVENSKU, 
· ďalšia, ktorá mala inak graficky koncipovaný text rovnakého znenia (obsahovo totožná s druhou petíciou, ale s iným petičným výborom) a
· Protest občanov obce Dvory nad Žitavou proti výstavbe veterného parku a zaradeniu územia do akceleračnej zóny veterných turbín

Keďže predmetná petícia spĺňala požiadavky na uplatnenie petičného práva 
podľa zákona č. 85/1990 Zb. o petičnom práve v znení neskorších predpisov, bola vybavovaná ako žiadosť v zmysle ustanovenia § 5 ods. 6 tohto zákona. 

Predmetnou petíciou podpísaní občania vyjadrujú zásadný nesúhlas s pripravovaným strategickým dokumentom „Akceleračné zóny pre veternú energiu v Slovenskej republike“ 
a s výstavbou veterných turbín, ktoré považujú za priemyselné zdroje negatívne ovplyvňujúce ekosystémy, ekologickú stabilitu územia, zdravie ľudí, majetok a kvalitu života. Svoje podanie opierajú o ústavné práva občanov podľa článku 2, 20, 44 a 45 Ústavy SR, konkrétne o princíp, 
že štátna moc pochádza od občanov, o ochranu vlastníckeho práva, právo na priaznivé životné prostredie a právo na včasné informácie. V legislatívnom odôvodnení sa ďalej odvolávajú 
na vnútroštátne zákony o posudzovaní vplyvov (SEA), o životnom prostredí a o ochrane prírody a krajiny. Z medzinárodného a európskeho rámca zdôrazňujú Aarhuský dohovor o účasti verejnosti, Európsky dohovor o krajine, článok 191 Zmluvy o fungovaní EÚ zakotvujúci princíp predbežnej opatrnosti, príslušné európske smernice a súvisiacu judikatúru (Waddenzee case 
C-127/02).
Na základe týchto skutočností občania požadujú od príslušných orgánov verejnej moci okamžité zastavenie schvaľovacieho procesu tohto strategického dokumentu a zavedenie moratória na výstavbu veterných parkov v SR, kým nebudú poskytnuté vedecky preukázané informácie o ich vplyvoch. Zároveň žiadajú dôsledné uplatňovanie princípu predbežnej opatrnosti, ochranu poľnohospodárskej pôdy ako strategického zdroja potravinovej bezpečnosti pred energetickými stavbami a zachovanie práva samospráv a občanov slobodne a bezpečne rozhodovať o budúcnosti svojho územia bez nadraďovania záujmov energetického biznisu 
nad ich základné práva.

K uplatneným podnetom a požiadavkám po oboznámení sa s relevantnými informáciami 
o aktuálnom stave predmetnej problematiky si Vám MH SR dovoľuje zaslať nasledovné stanovisko:

1. Právny rámec a priebeh procesu SEA

Proces posudzovania vplyvov strategického dokumentu na životné prostredie (SEA) prebieha v plnom súlade so zákonom č. 24/2006 Z. z. o posudzovaní vplyvov na životné prostredie v znení neskorších predpisov. Tento proces bol iniciovaný na základe uznesenia vlády SR č. 161 zo dňa 22. apríla 2026. Týmto uznesením bolo MH SR uložené zabezpečiť potrebné podklady pre splnenie cieľa C19.9 „Vytvorenie pilotných oblastí vhodných na rozvoj veternej energie 
(„go-to areas“)“ z Plánu obnovy a odolnosti.

Samotné posudzovanie strategického dokumentu „Akceleračné zóny pre veternú energiu 
v Slovenskej republike“ sa realizuje podľa § 17 zákona č. 24/2006 Z. z. (s primeraným použitím § 5 až 16). Gestorom celého procesu SEA je Ministerstvo životného prostredia SR (konkrétne sekcia environmentálneho posudzovania a povoľovania). Proces prebieha v úzkej spolupráci 
so sekciou plánu obnovy na Úrade vlády Slovenskej republiky, ktorá plní funkciu Národnej implementačnej a koordinačnej autority (NIKA). Konštatujeme, že proces prebieha v súlade 
s príslušnými právnymi predpismi.

2. Charakter strategického dokumentu a ochrana prostredia

Strategický dokument je zameraný výhradne na posúdenie oblastí, kde by sa s inštaláciou veterných parkov mohlo v budúcnosti uvažovať, pričom sa striktne zohľadňujú environmentálne kritériá. Súčasťou dokumentu je komplexné hodnotenie vplyvov na životné prostredie a zdravie obyvateľstva, ako aj návrh opatrení na predchádzanie, zmierňovanie a kompenzáciu potenciálnych negatívnych vplyvov.

Dokument obsahuje konkrétne zmierňujúce opatrenia na minimalizáciu záberu poľnohospodárskej pôdy a na dôslednú ochranu environmentálne citlivých území a prírodných zdrojov. Otázky týkajúce sa vlastníckych práv, územnej samosprávy a ochrany základných práv občanov sú pritom upravené osobitnými právnymi predpismi.

3. Zapojenie verejnosti a princíp predbežnej opatrnosti

K požiadavke na zastavenie procesu uvádzame, že proces SEA prebieha v súlade 
s platnou legislatívou a priamo zabezpečuje účasť verejnosti. Všetky podnety a vyjadrenia verejnosti, vrátane tejto petície, sú v procese SEA riadne evidované a vyhodnocované. Cieľom je nastaviť podmienky tak, aby boli negatívne vplyvy v maximálnej možnej miere eliminované alebo zmiernené.

K požiadavke na uplatňovanie princípu predbežnej opatrnosti MH SR uvádza, že tento princíp je implicitnou a automatickou súčasťou samotného procesu posudzovania vplyvov 
na životné prostredie.

4. Rámcový charakter SEA vs. podrobné posudzovanie (EIA)

Je potrebné dôrazne rozlišovať úroveň koncepčného posudzovania a schvaľovania konkrétnych projektov. Strategický dokument nepredstavuje schválenie konkrétnych projektov, neumožňuje ich okamžitú realizáciu a neposkytuje na ne automatické právo. Stanovuje iba rámcové podmienky a identifikuje územia pre budúce zámery.

Podrobné posudzovanie konkrétnych projektov – vrátane ich presného technologického riešenia, umiestnenia a špecifických dopadov na životné prostredie, zdravie obyvateľstva či kvalitu života v dotknutých územiach – bude predmetom samostatných a nadväzujúcich procesov posudzovania vplyvov na životné prostredie (EIA) a ďalších povoľovacích procesov.

Toto oznámenie o výsledku vybavenia petície sa zasiela všetkým odosielateľom, 
resp. zástupcom uvedeným v petíciách, pričom MH SR týmto považuje petíciu za vybavenú.

